افغانستان : د صدارتي انتخاباتو رايې به بيا د سرنه شمېرلی شي
د امريکې خارجه وزير جان کيري دواړو صدارتي کانديدانو اشرف غني او عبدالله عبدالله سره په گډه مطبوعاتي غونډې ته په وينا کې ووئيل ، دواړو صدارتي کانديدانو ورته د رائيو د بيا شمېرنې په عمل کې د مرستې او له هغې وروستو د مخې ته راتلونکو نتيجو منلو باور ورکړی دی .
کراچۍ — د امريکې خارجه وزير جان کيري وئيلي ، چې د افغانستان د صدارتي ټولټاکنو په دوهم پړاؤ کې ورکړل شوې ټولې رايې به بيا د سر نه شمېرلی شي ، نوموړي وئيلي دواړه صدارتي کانديدان اشرف غني او عبدالله عبدالله په دغې پرېکړه صلاح شوي دي . د امريکې خارجه وزير جان کيري د خالي په شپه کابل کې د دواړو صدارتي کانديدانو په موجودگۍ کې خبريالانو سره د خبرو په مهال ووئيل ، چې په صدارتي ټولټاکنو کې ورکړل شوې ټولې رايې به د ملگرو ملتونو د مبصرينو په وړاندې شمېرلی شي . او په دغې کار به په راتلونکي شوا روځ کې لاس پورې کړی شي . جان کيري ووئيل چې د رائيو د شمېرنې په عمل کې څو اوونۍ وخت لگېدی شي . او راپورونه وايي د رائيو د بيا شمېرنې د عمل سره د اگست د مياشتې په دوهمه نېټه ټاکل شوې د نوي صدر د لوړې پورته کېدو دستوره هم ځنډول شوې ده . د امريکې خارجه وزير دواړو صدارتي کانديدانو اشرف غني او عبدالله عبدالله سره په گډه مطبوعاتي غونډې ته په وينا کې ووئيل ، چې د ملگرو ملتونو د مبصرينو په وړاندې به د يو يو ووټ تصديق کولی شي ، او زياته يې کړه دواړو صدارتي کانديدانو ورته د رائيو د بيا شمېرنې په عمل کې د مرستې او له هغې وروستو د مخې ته راتلونکو نتيجو منلو باور ورکړی دی . افغانستان کې د دوهم پړاؤ د صدارتي ټولټاکنو په سر د راپورته شوي جنجال د هوارولو دپاره د امريکې خارجه وزير جان کيري د زيارت په شپه افغانستان ته رسېدلی ؤ . او په دغه لړ کې يې د افغانستان د صدر حامد کرزي ، دواړو صدارتي کانديدانو او نورو ځايي او نړيوالو لوړ پوړو چارواکو سره ليدلي دي . مطبوعاتي غونډې ته د وينا په مهال دواړو صدارتي کانديدانو هم خپلو خبرو کې وئيلي ، چې دويې دواړو د ووټونو بيا د سرنه د شمېرنې په خبره اتفاق کړی دی ، او زياته کړې يې ده چې د بيا شمېرنې د عمل وروستو به راتلونکې نتيجې ومني . افغانستان کې د جون د مياشتې په ۱۴م نېټه د ترسره شوؤ صدارتي ټولټاکنو لمړۍ نتيجې د گل په ورځ اعلان شوې وې ، او د هيواد د انتخاباتو د کمېشن ترمخه په لمړو نتيجو کې اشرف غني ۵۶. ۴۴ فيصده او عبدالله ۴۳.۵۶ فيصده ووټونه اخستي وو . خو وروستو عبدالله عبدالله په ټولټاکنو کې په غټه کچه د درغلۍ تورونه پورې کړل ، او د نتيجو منلو څخه يې انکار کړی ؤ . او د نوموړي د دغې اعلان سره په هيواد کې د اړي گړي جوړېدو اندېښنې راپورته شوې وې . افغانستان کې د دغو حالاتو راجوړېدو سره سم د امريکې خارجه وزير جان کيري کابل ته د رسېدو په مهال وئيلي ؤ ، چې افغانستان د نازک دور څخه تېريږي .